ด่วน! สน.วังทองหลาง เผยดาบตำรวจคุมฝูงชน “ม็อบ 28 กุมภา” ติดโควิด เร่งตรวจคนใกล้ชิดเพียบ
ผกก.สน.วังทองหลาง เผยดาบตำรวจ ปฏิบัติหน้าที่ควบคุมฝูงชน "ม็อบ 28 กุมภา" ติดเชื้อโควิด-19 เร่งตรวจคนใกล้ชิดเพียบ 
ผกก.สน.วังทองหลาง เผยดาบตำรวจ ปฏิบัติหน้าที่ควบคุมฝูงชน "ม็อบ 28 กุมภา" ติดเชื้อโควิด-19 เร่งตรวจคนใกล้ชิดเพียบ
4 มี.ค. 2564

ผู้สื่อข่าวรายงานว่า วันนี้ (4 มี.ค.64) พ.ต.อ.เอกภพ ตันประยูร ผกก.สน.วังทองหลาง เปิดเผยถึงกรณีข้าราชการตำรวจยศ ดาบตำรวจ ตำแหน่ง ผบ.หมู่ (ป.) ผู้บังคับหมู่ (ทำหน้าที่ปฏิบัติการป้องกันปราบปราม) สน.วังทองหลาง ซึ่งไปปฏิบัติหน้าที่ควบคุมฝูงชนในเหตุการณ์การชุมนุมในหลายพื้นที่ รวมทั้งล่าสุดที่พล.1 รอ.ถนนวิภาวดี เมื่อวันที่ 28 ก.พ.ที่ผ่านมา ติดเชื้อโควิด-19
โดยผกก.สน.วังทองหลาง  ระบุว่า ผลการตรวจหาเชื้อโควิด-19 เบื้องต้นของดาบตำรวจสมยศ นวมเจริญ ชุดควบคุมฝูงชน สน.วังทองหลาง พบว่าติดเชื้อโควิด-19 ซึ่งขณะนี้ให้กักตัวอยู่ที่พักเพื่อรอรถโรงพยาบาลมารับตัวไปตรวจซ้ำอีกครั้งหากพบเชื้อต้องเข้าสู่กระบวนการกักตัวและรักษา
ทั้งนี้ จากการสอบประวัติดาบตำรวจสมยศ ได้กลับไปเยี่ยมบ้านที่จังหวัดสมุทรสาครซึ่งเป็นพื้นที่สีแดง เมื่อวันที่ 18 กุมภาพันธ์ ที่ผ่านมา และพบกับเพื่อนในละแวกบ้าน กระทั่งเมื่อวันที่ 3 มีนาคม เพื่อนคนดังกล่าวได้โทร.มาแจ้งว่าติดเชื้อโควิด ดาบตำรวจสมยศจึงไปตรวจหาเชื้อและพบว่าติดโควิด-19 โดยมีไทม์ไลน์ดังนี้
– 18 กุมภาพันธ์ กลับบ้านกระทุ่มแบน แวะพบเพื่อนที่ติดเชื้อก่อนหน้า แล้วกลับ กทม.
– 19 กุมภาพันธ์ ไป คฝ.รัฐสภา รถควบคุมผู้ต้องหาเล็ก
– 20 กุมภาพันธ์ ไป คฝ.รัฐสภา รถควบคุมผู้ต้องหาเล็ก
– 21 กุมภาพันธ์ เวรพัก อยู่บ้าน
– 22 กุมภาพันธ์ เวรพัก อยู่บ้าน
– 23 กุมภาพันธ์ มาเข้าเวร สน. 08.00-16.00 กลับบ้าน
– 24 กุมภาพันธ์ มาเข้าเวร สน. 08.00-16.00 กลับบ้าน
– 25 กุมภาพันธ์ มาเข้าเวร สน. 16.00-24.00 กลับบ้าน
– 26 กุมภาพันธ์ มาเข้าเวร สน. 16.00-24.00 กลับบ้าน
– 27 กุมภาพันธ์ ไป คฝ. กก.สวัสดิภาพเด็กและสตรี
– 28 กุมภาพันธ์ ไป คฝ. ที่ พล.1 รอ. รถควบคุมผู้ต้องหาเล็ก
– 1 มีนาคม ไปเตะบอล ที่ รฟม. พระรามเก้า
– 2 มีนาคม เพื่อนในกลุ่มโทรบอกว่าติดเชื้อ เลยไปตรวจที่ รพ.รามคำแหง 15.30 และมากักตัวที่แฟลตตำรวจ
– 3 มีนาคม ผลเบื้องต้นเป็นบวก กักตัว
ผกก.สน.วังทองหลาง ระบุว่า ขณะนี้ได้สั่งทำความสะอาดพื้นที่บริเวณโรงพัก และจุดที่ดาบตำรวจสมยศสัมผัสทั้งหมดแล้ว พร้อมสั่งกักตัวชุดควบคุมฝูงชนที่ใกล้ชิดดาบตำรวจสมยศแล้ว